# Aftagerpanelet for ReligionsstudierReferat fra møde den 29. marts 2017

Campus Kollegiet, Skybar på 14. sal, Campusvej 1, 5230 Odense M.

Kl. 15-17.00

Tilstede: Tim Jensen (TJ), Anna Mogensen (AM), Gitte Skov Andersen (GA), Benedicte Karlog Mogensen (BM), Anders Bæk Brøndsted (AB)

Afbud fra: Lasse Jensby (LJ) og Trine Fenger (TF)

Anders Bæk Brøndsted og Ingelise Nielsen kom først klokken 16.00 på grund af en misforståelse om tidspunktet. Trine Fengers afbud skyldtes samme misforståelse.

Referenter: Anna Mogensen (AM) fra kl. 15.00-16.00 og Ingelise Nielsen (IN) resten af mødet.

Mødet blev gennemført med flg. dagsorden:

## Dagsorden

1. **Fremvisning og diskussion af inspirationswebsite:**

Aftagerpanelets website, der primært er tænkt som et inspirationssite til studerende, er færdigudviklet og lanceret. BM mener, at sitet fungerer efter hensigten med konkrete, gode råd til praktik-søgning, inspiration til karriereveje og mulighed for at kontakte medlemmerne af Aftagerpanelet. Vi skal dog sikre, at sitet er synligt og nemt tilgængeligt for både bachelor- og kandidatstuderende på Religionsstudiers hjemmeside. GA og AM følger op hos kommunikationsafdelingen.

Herefter generel diskussion om nye tiltag og forbedringer, for eksempel en liste over dimittender, der kort fortæller, hvor de har fået job. Aftagerpanelet drøfter succeskriterier for sitet. Det skal inspirere men også gerne anvendes konstruktivt. Det kan blandt andet måles i antal visninger af ”karrierefilmene” på YouTube. **Aftagerpanelet følger udviklingen**.

1. **Hvordan sikrer vi, at de studerende kan erhverve sig de rette kompetencer og erhvervserfaringer gennem studiet på SDU, hvis de karrieremæssigt vil gå NGO-/’kulturmøde’/medievejen?**

Aftagerpanelet drøfter, hvilke tiltag der skal sikre, at de studerende kan erhverve sig de rette kompetencer og erhvervserfaringer gennem studiet på SDU, hvis de karrieremæssigt vil gå kulturmøde-/medievejen.

TJ tager i sit oplæg afsæt i, at der snart skal nedsættes et nyt udvalg, der skal revidere kompetencebekendtgørelsen. Som udgangspunkt er der er en faglig binding til et originalsprog, og derfor kan der ikke åbnes for et særligt interkulturelt kompetencemodul. Samtidig udbyder andre fakulteter interkulturelle forløb, og Religionsstudier skal ikke være i konkurrence. Alligevel skabes der plads til at styrke de studerendes interkulturelle kompetencer og kommunikationskompetencer ved at løfte dem op til almene videnskompetencer, så de integreres i den daglige undervisning i teori og metode. Samtidig klæder underviserne de studerende på til at opøve netop de kompetencer ved kontinuerligt at bevidstgøre de studerende om religions rolle i internationale og multikulturelle sammenhænge. Dermed styrkes de studerendes bevidsthed om praksis- og erhvervsorienterede muligheder, der fokuserer på kulturmøder og formidling af religion. Kombineret med de studerendes egne evner til at se nye muligheder er dette den aktuelle løsning, hvilket kan have den fordel, at studerende ikke tvinges til at vælge et særligt spor på et meget tidligt tidspunkt i deres studieforløb.

Samtidig er der tiltag i forhold til internationalisering, da forløbet *Religion i Danmark i dag* udbydes til nordiske studerende, og forløbet *Populær og alternativ religion i fortid og nutid* skal udbydes på engelsk.

GA uddyber, at der kan være fordele ved den aktuelle model, da der er åbnet for en vis smidighed i forhold til tilrettelæggelse af forløb og toning af undervisningen, som kan skubbes i retninger, hvor de studerende får øjnene op for en karrierevej ad kulturmøde- eller mediesporet.

AM underviste i mediedelen på det projektorienterede forløb *Repræsentation og formidling af religion* i efteråret 2016. Hun fortæller om nogle af de væsentligste erfaringer. Især er det bemærkelsesværdigt, at de studerende virker meget tilfredse med at opleve en konkret kobling mellem teori og erhvervsrettet empiri. Samtidig er det en nøgle til succes, at forløbet består af et komprimeret forløb, der falder i tre dele: kulturmøde, undervisning/didaktik og medier/journalistik. På den måde får de studerende et intensivt indblik i en vifte af teorier og metoder, de hurtigt kan sætte i spil i deres praktikforløb.

**Der skal foretages en mindre justering** i forhold til, at de studerende på et tidligere tidspunkt skal informeres om deres muligheder for at søge imod andre praktiksteder end gymnasierne. Det kan desuden konstateres, at der har været større åbenhed over for 6 ugers praktikken end ventet – bl.a har både DR og Dansk Folkemindesamling accepteret korte praktikforløb.

Aftagerpanelet drøfter derefter mulighederne for at **arrangere en kombineret branche-karrieredag** for alle studerende på Religionsstudier. Konceptet for dagen formuleres inden udgangen af 2017, og dagen forventes afviklet i foråret 2018. GA og AM formulerer et oplæg. Alle inviteres til at komme med input og gode idéer, som sendes til GA.

1. **Tim orienterer om nedskæringer på Religionsstudier mht. ekstern censur**

I de nye studieordninger, der træder i kraft 1. september 2017, er den eksterne censur skåret ned til det minimum, som er angivet i eksamensbekendtgørelsen. Der er nu kun ekstern censur på 1/3 af alle eksamener og kun ved én mundtlig eksamen i løbet af hele uddannelsen.

**Aftagerpanelet mener, at dette er en kvalitetsforringelse**. Det er vigtigt, at der er en tæt forbindelse mellem universitetet og aftagerinstitutionerne, og den eksterne censur er med til at sikre dette gennem kontinuerlig kommunikation, brobygning og vidensdeling. Ligeledes er den eksterne censur med til at sikre, at der er sammenhæng mellem den udvikling af religionsfaget, som sker på universitetet, og den udvikling, som sker i gymnasiet og på seminariet.

1. **Forslag til nye medlemmer af Aftagerpanelet?**

Aftagerpanelet ønsker at invitere nye medlemmer ind i panelet og drøfter hvilken profil de nye deltagere skal have. TJ mener ikke, at de nødvendigvis skal have læst religionsstudier, men at de skal repræsentere reelle aftagere for studerende, der *har*..

Aftagerpanelet mener, at det ville være interessant at invitere personer, som repræsenterer f.eks. konsulentvirksomheder, ngo-organisationer, mediebranchen eller kommunen. Man er også interesseret i at få et medlem ind, som har en international vinkel i sit arbejde.

Man aftaler at kontakte to navngivne personer i henholdsvis en ngo-organisation og kommunen for at høre, om de er interesseret.

Afslutningsvis aftales, at næste møde i aftagerpanelet skal afholdes i efteråret 2017 i København. Mødet vil blive med spisning.

Inden da afholdes et kaffe/frokostmøde på Gyldendal, hvor man vil gøre status i forhold til, hvordan det går med at finde nye medlemmer til panelet.